Din il-ġimgħa se nagħtu ħarsa ftit strutturata lejn l-aħbarijiet mid-dinja tal-Formula 1 hekk kif kien hemm diversi żviluppi interessanti relatati mal-aspetti kollha ta' dan l-isport. B'konsegwenza se nibdew b'aħbar min-naħa amministrattiva tal-isport biex imbagħad ngħaddu għat-timijiet u s-sewwieqa nfushom. CVC se jbigħu? Fl-aħħar jiem diversi osservaturi tad-dinja tal-finanzi u l-investiment reġgħu bdew isemmu l-possibbiltà li CVC Capital Partners ibiegħu s-sehem tagħhom fil-Formula 1. Din il-kumpanija ħadet kontroll ta' dan l-isport fl-2006 meta xtrat sehem kbir minnu għal madwar $2 biljun. Minkejja li dak iż-żmien is-somma dehret eżaġerata, fil-fatt il-valur tal-isport żdied b'mod sostanzjali matul dawn l-aħħar snin fejn hemm min qiegħed jispekula li l-prezz attwali huwa ta' madwar $10 biljun. Bosta jattribwixxu dan is-suċċess għat-tmexxija ta' Bernie Ecclestone, il-kap tal-Formula One Management, il-grupp li jamministra d-drittijiet kummerċjali tal-isport. Is-sena li għaddiet diġà kien hemm għejdut qawwijin li s-CVC jistgħu jagħmlu dan il-pass, ħaġa li kienet ikkonfermata fil-midja kemm-il darba minn Ecclestone stess. Għal diversi xhur is-sitwazzjoni staġnat għal raġunijiet mhux magħrufa. Madankollu, issa qiegħed jingħad li jaf ikun hemm ċaqlieqa fuq dan il-front anki x-xahar id-dieħel stess. M'hemmx konferma dwar min se jidħol għal dan l-akkwist, però ssemmew Sky Plc, il-Qatar Investment Authority u RSE Ventures. Lanqas m'huwa magħruf x'se jkun l-irwol ta' Ecclestone taħt amministrazzjoni ġdida. Dan il-biljunarju Brittaniku ilu jkopri rwoli ta' responsabbiltà sostanzjali fi ħdan l-isport mill-1978 meta sar il-kap eżekuttiv tal-Formula One Constructors' Association. Minn dak iż-żmien 'l hawn l-irwol tiegħu fl-amministrazzjoni tal-isport baqa' jikber sakemm sar l-aktar individwu b'saħħtu fil-Formula 1. Minkejja li matul is-snin Ecclestone ħa diversi deċiżjonijiet li sabu oppożizzjoni qawwija, kull min hu involut fl-isport fil-passat ammetta li se jkun diffiċli biex jinsab sostitut li għandu l-għarfien u l-enerġija biex jeħodlu postu. Għaldaqstant, huwa maħsub li meta l-involviment tiegħu jispiċċa jkun hemm bżonn li jinħolqu diversi rwoli amministrattivi ġodda biex ikopru l-firxa ta' responsabbiltajiet li għandu Ecclestone bħalissa. Aktar kordinazzjoni Fuq nota differenti, f'kummenti li ta lill-midja din il-ġimgħa, Lewis Hamilton sostna li r-rivali prinċipali tal-Mercedes m'għandhomx il-Ferrari, imma r-Red Bull Racing (RBR). Dan hekk kif it-tim Taljan waqa' lura mhux ħażin f'termini ta' rendiment tant illi witta' t-triq għat-tim Awstrijakk biex jeħodlu postu fit-tieni post tal-klassifika tal-kostrutturi. Kif wieħed jistenna l-Ferrari mhumiex qegħdin b'idejhom fuq żaqqhom. Minn Mejju 'l hawn is-sitwazzjoni tagħhom fil-klassifika bdiet sejra lura b'mod konsiderevoli, sitwazzjoni li wasslet għal intervent dirett tal-President tal-Ferrari Sergio Marchionne li talab għal ristrutturazzjoni tat-tim b'mod li żżid il-kordinazzjoni interna speċjalment dik bejn id-dipartiment ajrudinamiku u dak li jiżviluppa l-power unit. Din il-filosofija ta' koperazzjoni miżjuda dehret b'mod ċar bl-għażla ta' Mattia Binotto bħala l-kap tekniku l-ġdid tal-Ferrari, rwol li jiffoka b'mod partikolari fuq ir-riċerka ajrudinamika. Binotto kien ilu mill-aħħar xhur tal-2014 imexxi s-sezzjoni tal-iżvilupp tal-power unit tal-Ferrari. Minħabba l-fatt li l-Ferrari s'issa naqsu milli jimlew l-irwol antik tiegħu, wieħed jikkonkludi li Binotto se jkollu għajnejh fuq iż-żewġ dipartiment għalissa. Ix-xogħol ta' dan l-inġinier jidher li kien apprezzat ferm mit-tim u fil-fatt Maurizio Arrivabene, il-kap tal-Iscuderia Ferrari, sostna li l-problema prinċipali fl-aħħar ġimgħat kien il-fatt li l-iżvilupp ajrudinamiku ma kienx qiegħed iżomm mal-pass tal-avvanzi li saru fil-power unit. Għaldaqstant, it-tama tal-amministraturi hija dik li Binotto jirnexxielu jirrepeti s-suċċess tiegħu fl-irwol il-ġdid li kiseb biex it-tim tal-inqas jerġa' jikseb it-tieni post fil-klassifika tal-kostrutturi. Aktar riżorsi Tim ieħor li bħalissa għaddej minn ristrutturazzjoni interna huma r-Renault. It-tim Franċiż, li ħa kontroll tal-Lotus lejn l-aħħar tas-sena l-oħra rritorna fl-isport bi pjan li sal-2020 jiġġieled għall-kampjonat. Madankollu, Cyril Abiteboul, id-direttur maniġerjali ta' dan it-tim, fl-aħħar jiem żvela li ġimagħatejn ilu r-Renault ħadu deċiżjoni li jaċċelleraw dan il-pjan. Għal dan l-għan, il-kumpanija awtomobilistika Franċiża approvat l-għotja ta' pakkett finanzjarju akbar minn dak maqbul ftit tax-xhur ilu. Abiteboul ma daħalx fid-dettall dwar x'inhuma l-iskadenzi l-ġodda tat-tim. Però, huwa sostna li l-iżvilupp tal-magna u x-chassis tal-2017 sejrin tajjeb tant li t-tim qiegħed iħossu ambizzjuż għall-istaġun li ġej. Tim ieħor li se jkollu aċċess għal riżorsi finanzjarji akbar huma s-Sauber li x-xahar li għadda ġabu fi tmiemha l-kriżi finanzjarja tagħhom permezz tal-intervent ta' Longbow Finance. Issa li s-sitwazzjoni tagħhom stabilizzat ruħha Monisha Kaltenborn, it-team principal tas-Sauber, sostniet li issa m'hemm l-ebda skużi għalfejn it-tim m'għandux ikun kompettiv fl-istaġun li ġej. Madankollu, hija ammettiet li huma se jkollhom bżonn ftit ħin biex jerġgħu jġibu l-istrutturi interni tat-tim Żvizzeru fuq saqajhom hekk kif il-kriżi wasslet għat-tluq ta' diversi esperti bħad-direttur tekniku Mark Smith u Tim Maylon, li kien jieħu ħsieb l-aspett tal-inġinerija waqt it-tlielaq. Ocon minflok Haryanto Sadanittant, nhar l-Erbgħa Manor Racing ħabbru li Rio Haryanto mhux se jkun qiegħed jikkompeti għalihom matul it-tlielaq li ġejjin. Is-sewwieq Indoneżjan ingħaqad mat-tim qabel l-istaġun attwali hekk kif irnexxielu jikseb l-appoġġ finanzjarju miljunarju. Madankollu, il-Manor sostnew li ftit tal-ġimgħat ilu r-rappreżentanti ta' Haryanto infurmaw lit-tim li huma kienu qegħdin isibuha diffiċli biex jirrispettaw l-obbligi finanzjarji tagħhom lil hinn mill-Gran Premju tal-Ungerija. Minkejja li Haryanto ngħata estensjoni sat-tellieqa suċċessiva, is-sitwazzjoni ma ssolvietx. Għaldaqstant, il-Manor kellhom ifittxu sewwieqa bl-appoġġ finanzjarju li kien hemm bżonn. Dan is-sewwieq spiċċa kien dak ta' riserva tar-Renault, jiġifieri Esteban Ocon, illi huwa involut ukoll mal-Mercedes fil-kategorija DTM. Bħalissa, dan is-sewwieq Franċiż huwa meqjus bħala wieħed mill-aktar prospettivi interessanti fil-Formula 1 hekk kif huwa l-kampjun renjanti tal-kategorija GP3. Minkejja dan l-iżvilupp, Haryanto mhux se jaqta' l-kuntatt minn mal-Manor għaliex it-tim Brittaniku offrieli l-post ta' sewwieq ta' riserva għall-bqija tal-istaġun, rwol li huwa aċċetta. Bottas se jitlaq? Fil-midja sportiva Finlandiża qegħda ddur l-aħbar li r-Renault avviċinaw lil Valtteri Bottas biex jippruvaw jikkonvinċuh jingħaqad magħhom fl-2017. Madankollu, Oskari Saari, il-kummentatur sportiv li ħareġ dan l-aħbar, ammetta li bħalissa dawn huma biss għejdut għaliex l-ebda parti involuta f'dawn in-negozjati ma kkonfermaw l-aħbar. Aktar kmieni matul dan l-istaġun Didier Coton, il-manager ta' Bottas, kien sostna li s-sewwieq Finlandiż xtaq itawwal ir-relazzjoni tiegħu mat-tim minn Grove. Madankollu, minn dak iż-żmien 'l hawn ma jidhirx li kien hemm żviluppi konkreti fin-negozjati minkejja l-fatt li huwa maħsub li kuntratt attwali diġà għandu klawżola li tagħti l-opportunità lill-Williams illi jestendu l-impjieg ta' Bottas sal-aħħar tal-2017.